หุ้นอสังหาฯร่วง หลังครม.เลิกอุ้มภาษี
หุ้นในกลุ่มอสังหาฯร่วง หลังครม.ตัดสินใจไม่ต่อมาตรการภาษี โบรกฯชี้ผลกระทบช่วงสั้น มั่นใจอสังหาฯฟื้นตัวตามภาวะเศรษฐกิจ
23 ก.พ. 2553

หุ้นในกลุ่มอสังหาฯร่วง หลังครม.ตัดสินใจไม่ต่อมาตรการภาษี โบรกฯชี้ผลกระทบช่วงสั้น มั่นใจอสังหาฯฟื้นตัวตามภาวะเศรษฐกิจ
บรรยากาศการลงทุนในหุ้นกลุ่มอสังหาฯ ช่วงภาคบ่ายดัชนีปรับตัวลดลง หลังจากที่ครม.ตัดสินใจไม่ต่ออายุมาตรการภาษี ที่จะสิ้นสุดในวันที่ 28 มีนาคม 2553โดยราคาหุ้น PS อยู่ที่ 16.30 บาท ลดลง 0.10 บาท (-0.61%) มูลค่าซื้อขาย 82.88 ล้านบาท  หุ้น SPALI อยู่ที่ 6.20 บาท ลดลง 0.05 บาท (-0.80%) มูลค่าซื้อขาย 174.00 ล้านบาท   หุ้น AP อยู่ที่ 4.98 บาท ลดลง 0.02 บาท (-0.40%) มูลค่าซื้อขาย 126.95 ล้านบาท  หุ้น QH อยู่ที่ 2.24 บาท ลดลง 0.02 บาท (-0.88%) มูลค่าซื้อขาย 218.23 ล้านบาท   หุ้น LH อยู่ที่ 5.80 บาท ลดลง 0.05 บาท(-0.85%)มูลค่าซื้อขาย 69.49 ล้านบาท
บริษัทหลักทรัพย์ ดีบีเอส วิคเคอร์ส (ประเทศไทย) ระบุว่า กรณีที่รัฐไม่ต่ออายุมาตรการภาษีก็อาจจะส่งผลลบต่อราคาหุ้นในระยะสั้นได้ แต่คาดว่าอุปสงค์ในปี 2553 จะฟื้นตัวดีขึ้น แต่ขณะเดียวกันอุปทานก็เพิ่มขึ้นเช่นกัน แต่เราก็ไม่ถึงกับวิตกกังวลในเรื่องอุปทานที่เพิ่มขึ้น ก็เพราะอุปสงค์ที่ดีขึ้นในปีนี้นั่นเอง แนวโน้มผู้ประกอบการรายใหญ่ โดยเฉพาะที่จดทะเบียนในตลาดฯจะได้รับส่วนครองตลาดที่เพิ่มสูงขึ้น          ส่วนปัจจัยเสี่ยงคือ ภาวะการเมืองไทยทวีความรุนแรงขึ้น และอัตราดอกเบี้ยได้ปรับเพิ่มขึ้นมากกว่าที่คาดไว้